Diari Oficial de la Generalitat Valenciana


Sumari del DOGV 5493, del 19-04-2007 (2007/4765)

Bases de la convocatòria per a la provisió en propietat d'una plaça de funcionari/ària d'este ajuntament, pertanyent al grup B, escala d'administració especial, subescala tècnica, denominada agent d'ocupació i desenvolupament local.
----------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5493

Data del DOGV
:   19-04-2007

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2007/4765


Data del document
:   12-02-2007

Organisme emissor
:   Ajuntament de la Pobla Llarga

Tipus de document
:   Anunci

Descriptors 

:   * Pobla Llarga, la
    * concurs administratiu
    * administració local
    * desenvolupament rural

En compliment de la Resolució de l'Alcaldia, de data 12 de febrer del 2007, es publica la convocatòria de concurs oposició per a la provisió d'una plaça d'agent d'ocupació i desenvolupament local, inclosa en l'oferta pública d'ocupació de 2007 (existència d'error de transcripció en la naturalesa jurídica de la plaça publicada en el Boletín Oficial del Estado: en compte de personal laboral ha de dir personal funcionari), d'acord amb les bases següents:  
Primera. Objecte de la convocatòria  
1.1. És objecte de la present convocatòria la provisió en propietat d'una plaça d'agent d'ocupació i desenvolupament local, vacant en la plantilla de funcionaris d'este ajuntament i inclosa en l'oferta d'ocupació públic municipal de 2007.  
1.2. La descripció de la plaça és la següent:  
a) Denominació de la plaça: agent d'ocupació i desenvolupament local.  
b) Escala: administració especial.  
c) Subescala: tècnica.  
d) Classe: tècnics mitjans.  
e) Grup de titulació: grup B.  
f) Sistema selectiu: concurs oposició.  
Segona. Requisits dels/les aspirants  
Les persones que desitgen prendre part en estes proves selectives hauran de reunir els requisits següents:  
a) Tindre la nacionalitat espanyola o estar inclòs en algun dels supòsits de la Llei 17/1993, de 23 de desembre.  
b) Tindre complits 18 anys d'edat.  
c) Estar en possessió del títol de la diplomatura (tres primers cursos) en Dret, Gestió i Administració Pública.   
d) No patir cap malaltia ni estar afectat per cap limitació física o psíquica incompatible amb l'exercici de les funcions o que les impossibilite.  
e) No haver sigut separat, per mitjà d'expedient disciplinari, del servici de cap administració pública ni trobar-se inhabilitat per a l'exercici de les funcions públiques.  
De conformitat amb el que establix l'article 38.3 de la Llei 13/1982, d'Integració Social del Minusvàlid, de 7 d'abril, seran admeses les persones amb minusvalideses en igualtat de condicions amb els altres aspirants.  
Tercera. Instàncies  
En les instàncies on se sol·licita prendre part en la present convocatòria, que hauran d'estar degudament omplides, els aspirants han de manifestar que reunixen totes i cada una de les condicions i requisits exigits en la base segona de la convocatòria, referits a la data de terminació del termini de presentació d'instàncies, i es dirigiran a l'alcalde president de l'Ajuntament de La Pobla Llarga. Es presentaran en el Registre d'Entrada de l'Ajuntament o en qualsevol de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (LRJPAC).  
A les instàncies s'adjuntarà:  
- Fotocòpia compulsada del document nacional d'identitat.  
- Justificant d'haver ingressat els drets d'examen.  
- Fotocòpia compulsada del títol acadèmic exigit.  
- Justificants, en original o fotocòpia compulsada, dels mèrits que s'al·leguen; el tribunal no podrà valorar altres mèrits que els que figuren en la documentació presentada adjuntats a la instància.  
Els drets d'examen es fixen en 18 euros. L'ingrés d'estos drets podrà fer-se efectiu, en el compte número 8660-9801-57-4034378007, de Rural Caixa, sucursal en La Pobla Llarga, per mitjà de gir postal o telegrama dirigit a la Tresoreria Municipal, on s'indicarà clarament a la plaça a què s'aspira.  
Els citats drets d'examen només seran tornats als que no siguen admesos al procediment selectiu per falta d'algun dels requisits exigits per a prendre-hi part. Estaran exempts del pagament de la taxa els discapacitats amb un grau igual o superior al 33 per 100 de discapacitat degudament acreditada.  
El termini de presentació de sol·licituds serà de vint dies naturals, comptats a partir de l'endemà de la publicació de l'extracte de la convocatòria en el Boletín Oficial del Estado.  
La convocatòria i les seues bases es publicaran íntegrament en el Butlletí Oficial de la Província i en el Diari Oficial de la Comunitat Valenciana, i en extracte en el Boletín Oficial del Estado.  
Els aspirants amb minusvalideses hauran de fer-ho constar en la sol·licitud, a fi de fer les adaptacions de temps i de mitjans necessaris per a garantir la igualtat d'oportunitats amb la resta de participants.  
Quarta. Admissió dels aspirants  
Expirat el termini de presentació d'instàncies, l'Alcaldia Presidència dictarà una resolució, en el termini màxim de deu dies, on es declararà aprovada la llista provisional d'aspirants admesos i exclosos, que es publicarà en el Butlletí Oficial de la Província i en el tauler d'anuncis de l'Ajuntament, amb el nom i cognoms dels admesos i exclosos, i, si és el cas, la causa d'inadmissió, concedint-se un termini de deu dies per a reclamacions. Les dites reclamacions, si n'hi haguera, seran acceptades o rebutjades en la resolució per la qual s'aprova la llista definitiva que serà feta pública en la forma indicada.  
En el supòsit de no presentar-se cap reclamació, la llista provisional esdevindrà automàticament definitiva, i es farà constar en la resolució de l'Alcaldia.  
Tant en un supòsit com en l'altre, en la resolució indicada es nomenaran els membres del tribunal qualificador i es detallaran la data, hora i lloc de celebració del primer exercici de l'oposició, així com l'orde d'actuació dels aspirants.  
Quinta. Tribunal qualificador  
1. El tribunal qualificador estarà constituït de la forma següent:  
President:  
- El de la corporació o membre seu en qui delegue.  
Secretari:  
- El de la corporació o funcionari en qui delegue.  
Vocals:  
- Un representant de la Generalitat valenciana designat per la Conselleria de Justícia i Administracions Públiques.  
- Un treballador de l'Ajuntament pertanyent al grup B, o superior, designat pel president de la corporació.  
- Un representant dels treballadors designats per la Junta de Personal de l'Ajuntament corresponent o, si no n'hi ha, pels delegats de Personal. Si manquen estos dos, per les organitzacions sindicals més representatives en l'Ajuntament o, si no n'hi ha, per les organitzacions més representatives en l'àmbit de la Comunitat Valenciana.  
2. La designació dels membres del tribunal inclourà la dels seus respectius suplents i es farà pública en el Butlletí Oficial de la Província i en el tauler d'edictes de la corporació. La corporació sol·licitarà dels òrgans corresponents la designació dels seus respectius representants, que haurà d'efectuar-se en el termini de 20 dies següents al de la recepció de la sol·licitud. Tots els vocals del tribunal posseiran igual o superior titulació acadèmica que l'exigida per al lloc de treball oferit, a excepció del president.  
3. El tribunal no podrà constituir-se ni actuar sense l'assistència de més de la mitat dels seus membres titulars o suplents i del president.  
4. Els membres del tribunal hauran d'abstindre's de formar-ne part quan concórreguen les circumstàncies previstes en l'article 28 de la Llei 30/1992, de 26 de novembre, LRJPAC.  
5. Els aspirants podran recusar els membres del tribunal en els termes establits en l'article 29 del mateix text legal.  
6. El tribunal no podrà aprovar ni declarar que han superat les proves selectives un nombre d'opositors superior al de les places convocades.  
7. El tribunal podrà disposar la incorporació als seus treballs d'assessors especialistes per a la celebració de les proves en els termes de l'article 12.1 del Reial Decret 127/1990, de 2 de febrer.  
8. El tribunal que actue en estes proves, a l'efecte d'assistència, tindrà la categoria segona, de les previstes en l'annex IV del Reial Decret 462/2002, de 24 de maig, tant respecte dels membres del tribunal com la dels seus assessors i col·laboradors.  
9. Si una vegada constituït el tribunal i iniciada la sessió, s'absenta el president, este designarà d'entre els vocals concurrents qui li substituirà durant la seua absència, que podrà ser en primer lloc, un regidor, si n'hi haguera, o, si no n'hi ha, el vocal amb major jerarquia, antiguitat i edat, per este orde.  
10. De cada sessió el secretari estendrà una acta on es faran constar les qualificacions dels exercicis, les incidències i les votacions que es produïsquen. Les actes numerades i rubricades constituiran l'expedient que reflectirà el procés selectiu dut a terme.  
Sexta. Desenvolupament i publicitat de les proves  
Les proves no podran començar fins transcorreguts almenys 15 dies des de la publicació en el Butlletí Oficial de la Província i en el tauler d'edictes de l'Ajuntament de la data, hora i lloc del començament del primer exercici, l'orde dels aspirants, la llista definitiva d'aspirants admesos i exclosos i la composició del tribunal qualificador. L'orde d'actuació dels opositors serà l'establit per a les proves selectives d'ingrés en les administracions públiques valencianes per a l'any 2006.  
El començament dels restants exercicis s'anunciarà només en el tauler d'anuncis de l'Ajuntament, amb una antelació mínima de dotze hores si es tracta del mateix exercici i de vint-i-quatre si es tracta d'un nou.  
Entre la terminació d'un exercici i el començament del següent haurà de transcórrer un termini mínim de quaranta-huit hores i màxim de vint dies naturals. Es podran reduir els terminis anteriorment indicats si ho proposa el tribunal i ho accepten tots els aspirants unànimement, fent-ho constar en l'expedient.  
Els aspirants seran convocats en crida única. La no-presentació a qualsevol dels exercicis en el moment de ser cridat comportarà automàticament la pèrdua del dret a participar en este i en els successius, i en quedarà exclòs del procés selectiu.  
No obstant això, en el supòsit de força major que haja impedit la presentació de l'aspirant en el moment previst, que estiga degudament acreditat i així ho aprecie el tribunal, es podrà examinar els aspirants que no van comparéixer quan van ser cridats, sempre que no haja finalitzat la prova corresponent ni s'entorpisca el desenvolupament de la convocatòria, amb perjuí per a l'interés general o de tercers.  
Sèptima. Proves selectives i qualificació  
7.1. Fase d'oposició: Constarà dels següents exercicis, de caràcter obligatori i eliminatori.  
Primer exercici: Obligatori i eliminatori. Consistirà en la realització d'una prova de coneixements referida als continguts del programa que figura en la part I de l'annex d'estes bases, a través d'un qüestionari de 40 preguntes en forma de test amb 3 respostes alternatives, de les quals una sola serà la correcta.  
La duració de la prova serà de 45 minuts. Es puntuarà amb un màxim de 10 punts, i quedaran eliminats els aspirants que no obtinguen un mínim de 5 punts.  
Segon exercici: obligatori i eliminatori. Consistirà a desenvolupar per escrit, durant un temps màxim de dos hores, vint preguntes curtes (resposta màxim tres línies) sobre els temes relacionats en la part segona del temari.   
Es puntuarà amb un màxim de 10 punts, i quedaran eliminats els aspirants que no obtinguen un mínim de 5 punts.  
Tercer exercici. Obligatori i eliminatori. Consistirà en la presentació d'un projecte sobre proposta de desenvolupament local en La Pobla Llarga. Este projecte haurà d'entregar-se en el Registre d'Entrada de la corporació en sobre tancat, en els 3 dies hàbils, a partir de la data de publicació de la nota del segon exercici.   
L'extensió del projecte haurà d'estar compresa entre un mínim de 10 pàgines i un màxim de 30 pàgines, mecanografiades a simple espai i amb lletra tipus Times New Roman, grandària 12, i haurà de presentar-se enquadernada i amb identificació visible del nom i número del document nacional d'identitat de l'aspirant.  
Es puntuarà amb un màxim de 10 punts, i quedaran eliminats els aspirants que no obtinguen un mínim de 5 punts.  
7.2. Fase de concurs. D'acord amb el que establix l'article 4 del Reial Decret 896/1991, de 7 de juny, la fase de concurs serà prèvia a la fase d'oposició.  
Consistirà en la valoració dels mèrits acreditats documentalment pels aspirants en el moment de presentar la instància, segons el barem següent:  
a) Servicis prestats. Es valorarà 0,15 punts per cada mes complet de servicis prestats com a agent d'ocupació i desenvolupament local amb caràcter de propietat, interí, laboral fix o temporal en l'administració pública, fins a un màxim de 7 punts.  
Haurà d'acreditar-se per mitjà de certificat expedit pel responsable del departament, servici o àrea de l'administració pública, bé en original o còpia compulsada.  
b) Titulació acadèmica. Per posseir titulació acadèmica superior a l'exigida per a accedir a la plaça que es convoca es concedirà un màxim d'1 punt d'acord amb l'escala següent:  
- Per titulació universitària superior: 1 punt.  
c) Valencià. Es puntuarà amb un màxim de 2 punts i es valoraran els certificats expedits per la Junta Qualificadora de Coneixements de Valencià, segons el detall següent:  
- Oral: 0,50 punts.  
- Elemental: 1,00 punts.  
- Mitjà: 1,50 punts.  
- Superior: 2,00 punts.  
En cas de posseir més d'un certificat de coneixement de valencià només es valorarà el del nivell superior.  
d) Cursos. Es tindran en compte aquells cursos de formació i perfeccionament que tinguen relació amb l'activitat pròpia de l'administració Local, que hagen sigut convocats o homologats per l'administració pública. Es valoraran d'acord amb el següent barem, amb una puntuació màxima de 2 punts.  
- De 100 o més hores: 1 punt.  
- De 25 a 99 hores: 0,50 punts.  
e) Altres mèrits. El tribunal valorarà també:  
- Estar en possessió del Diploma de Postgrau en Gestió i Promoció del Desenvolupament Local dirigit per la Fundació Universitat-Empresa (ADEIT) 1 punt.  
- Estar en possessió del Diploma de Postgrau d'Agent d'Ocupació i Desenvolupament Local dirigit per la Fundació Universitat-Empresa (ADEIT) i subvencionat pel SERVEF, 1 punt.   
El tribunal, si ho estima convenient, efectuarà una entrevista personal.  
En el cas que s'efectue, la valoració serà de 0 a 4 punts.  
La puntuació total de cada aspirant serà la suma dels punts obtinguts en tots els exercicis de la fase d'oposició més el resultant de la fase de concurs.  
Els mèrits que s'al·leguen es presentaran en original o fotocòpia compulsada; en cas contrari no seran valorats pel tribunal.  
Octava. Publicitat de les qualificacions  
Acabada la qualificació de cada exercici de la fase d'oposició i la del concurs, en el mateix dia en què s'adopten els acords corresponents, es publicarà el seu resultat en el tauler d'anuncis de l'Ajuntament.  
La puntuació final del concurs oposició s'obtindrà sumant la puntuació obtinguda en ambdós fases. Els casos d'empat es dirimiran de la manera següent: caldrà ajustar-se en primer lloc a la major puntuació obtinguda en la fase d'oposició i si persistix l'empat este es dirimirà per la major puntuació obtinguda en els distints apartats del barem del concurs, pel mateix orde en què figuren indicats. En el cas que persistisca l'empat caldrà ajustar-se, en primer lloc, a la major puntuació obtinguda en el primer exercici i, en segon lloc, si este es manté, a la major puntuació obtinguda en el segon exercici.  
D'acord amb les puntuacions obtingudes el tribunal elevarà a l'òrgan competent l'expedient de les proves selectives, amb la seua proposta de nomenament a favor de l'aspirant que, havent superat tots els exercicis de les fase d'oposició, haja obtingut major puntuació total, sense que en cap cas puga declarar aprovat en les proves selectives un nombre superior de candidats al de les places convocades.  
Novena. Presentació de documents  
Els aspirants proposats pel tribunal aportaran els documents acreditatius de les condicions de capacitat i requisits exigits en les presents bases dins del termini de vint dies naturals, a comptar de l'endemà de la publicació de la proposta de nomenament del tribunal en el tauler d'anuncis de l'Ajuntament.  
Documentació a presentar:  
- Certificat de naixement expedit pel registre civil corresponent o fotocòpia del document nacional d'identitat degudament compulsada.  
- Original o fotocòpia compulsada del títol acadèmic exigible segons la corresponent convocatòria.  
- Declaració de no haver sigut separat per mitjà d'expedient disciplinari de qualsevol administració o ocupació pública, així com de no trobar-se inhabilitat penalment per a l'exercici de funcions públiques.  
Si no es presenta la documentació dins del termini establit, excepte en casos de força major, o quan dels documents presentats es desprén el no-compliment dels requisits de la convocatòria, la declaració de l'aprovat i propostes formulades pel tribunal no tindran cap efecte i no podrà aprovar-se el seu nomenament.  
En tal supòsit, s'entendrà automàticament aprovat pel tribunal i proposat per al seu nomenament l'aspirant que, havent superat tots els exercicis de la fase d'oposició li seguisca en puntuació total, qui haurà de presentar la documentació acreditativa a què es referix esta base en el mateix termini i amb les mateixes conseqüències en cas d'incompliment.  
Deu. Nomenament i presa de possessió  
Presentada la documentació per l'interessat i sent esta conforme, l'òrgan municipal competent aprovarà el seu nomenament per a la plaça convocada.  
El nomenament serà publicat en el Diari Oficial de la Comunitat Valenciana i notificat a l'interessat, que haurà de prendre possessió en el termini legalment establit.  
En l'acte de presa de possessió l'interessat haurà de prestar jurament o promesa, d'acord amb la fórmula prevista en la Llei de la Funció Pública Valenciana i en el Reial Decret 707/1979, de 5 d'abril.  
Onze. Impugnació i revocació de la convocatòria  
1. Contra la present convocatòria i les seues bases i tots els actes administratius que es deriven d'esta i de les actuacions del tribunal cabrà interposar recurs pels interessats en els casos i en la forma previstos en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i en la norma reguladora de la jurisdicció contenciosa administrativa.  
2. En qualsevol moment, sempre abans de la presentació de les sol·licituds pels aspirants, l'Alcaldia Presidència podrà modificar o deixar sense efecte la convocatòria per mitjà de l'adopció de l'acord corresponent, que serà publicat en el Butlletí Oficial de la Província i en el tauler d'anuncis d'este ajuntament.  
Dotze. Incidències  
En tot el no previst en estes bases el tribunal queda facultat per a resoldre els dubtes que es presenten i prendre els acords necessaris per al desenvolupament de les proves.  
ANNEX I  
Part I. General  
1. La Constitució espanyola de 1978. Principis generals. La reforma de la Constitució.  
2. Drets i deures fonamentals dels espanyols. La seua garantia i suspensió.  
3. La Corona: funcions constitucionals del rei. Successió. La regència i la tutela. La ratificació.  
4. Les Corts Generals: composició, atribucions i funcionament.  
5. L'Estatut d'Autonomia de la Comunitat Valenciana: principis generals i organització.  
6. Els actes administratius: concepte, classes i elements. Termes i terminis. Requisits. Validesa. Eficàcia. Notificació i publicació.  
7. El procediment administratiu: les fases del procediment administratiu comú. Iniciació, ordenació, instrucció, finalització i execució.  
8. El municipi: concepte i elements. El terme municipal. La població i l'empadronament.  
9. Organització municipal: òrgans de l'Ajuntament. Les competències municipals.  
10. El personal al servici de l'administració local. L'ingrés en la funció pública. La carrera administrativa: La provisió de llocs de treball i la promoció interna. Adquisició i pèrdua de la condició de funcionari. Les situacions administratives. El personal laboral.  
11. Els contractes de l'administració local: classificació dels contractes. Els seus elements. La selecció del contractista. Adjudicació, formalització i execució del contracte.  
12. Les hisendes locals: classificació dels ingressos. Les ordenances fiscals.  
Part II. Específica  
1. El procés de desenvolupament local. El desenvolupament local amb un enfocament social.  
2. La planificació estratègica del desenvolupament territorial: concepte, objectiu i fases.  
3. L'anàlisi del territori en la planificació estratègica: el diagnòstic territorial.  
4. La figura de l'agent de desenvolupament local. Objectius, funcions i tasques.  
5. Àmbits de treball d'una agència de desenvolupament local.  
6. Estructura i funcionament de les agències de desenvolupament local.  
7. Formació, desenvolupament local i ocupació.  
8. Anàlisi de les necessitats formatives en l'àmbit local.  
9. Planificació i programació de la formació.  
10. Les escoles taller i les cases d'oficis: definició, destinataris i duració.  
11. Els tallers d'ocupació: definició, destinataris i duració.  
12. Els programes de garantia social: definició, destinataris i duració.  
13. Tallers de formació i inserció laboral: definició, modalitats, duració i característiques dels tallers.  
14. Els centres especials d'ocupació: definició, característiques i normativa.  
15. L'orientació per a l'ocupació: concepte, característiques i objectius.  
16. El procés d'orientació per a l'ocupació: destinataris i fases.  
17. Les principals tècniques de busca activa d'ocupació.  
18. Accions d'orientació professional per a l'ocupació i autoocupació: definició, objectius i accions.  
19. Els plans integrals d'ocupació: concepte, objectius i destinataris.  
20. El Servici Valencià d'Ocupació i Formació: definició, competències i funcions.  
21. Els centres associats del SERVEF: definició i servicis.  
22. La xarxa d'agències per al foment d'iniciatives comercials: què són. Funcions.  
23. Iniciatives comunitàries d'ocupació (2000-2006): els programes de la Unió Europea.  
24. La desocupació en el municipi de La Pobla Llarga: característiques i estructura.  
25. Desenvolupament local i ocupacions de futur. Els nous jaciments d'ocupació.  
26. Col·lectius en risc d'exclusió social: concepte, caracterització i col·lectius vulnerables.  
27. Dona i mercat de treball. Situació en La Pobla Llarga.  
28. Ajudes foment d'ocupació femení.  
29. Unitats locals d'aprenentatge. Concepte. Beneficiaris.  
30. Estructura i dinàmica productiva del municipi de La Pobla Llarga: principals sectors locals.  
31. L'IMPIVA i els programes d'ajuda a la xicoteta i mitjana empresa valenciana.  
32. Assessorament de projectes empresarials. Autoocupació i emprenedors.  
33. Aspectes bàsics del pla d'empresa: definició, objectius i estructura.  
34. Ajudes per al foment de l'ocupació dirigida a emprenedors.  
35. Empreses qualificades com I+E: definició, requisits i subvencions.  
36. L'economia social: una visió des del local.  
37. Programes d'ocupació en zones d'interior: EZOINT.  
38. Programes de foment de l'ocupació pública: salari jove.  
39. Els programes d'ocupació pública d'interés social i general: EMCORP i PAMER.  
40. Subvenció al foment d'ocupació pública estatal: INEM AGRARI.  
41. Ajudes a la modernització de les pimes comercials: accions de suport, objecte i beneficiaris de les diferents accions.  
42. Agenda 21: concepte, objectius, antecedents i fases d'implementació.  
43. Els processos de participació ciutadana en el marc de l'Agenda 21. El Fòrum de Participació Ciutadana de la Pobla Llarga.  
44. L'activitat turística com a palanca del desenvolupament local: els recursos de la Pobla Llarga.  
45. Les noves tecnologies de la informació en l'administració local: els programes de la Diputació Provincial de València.  
46. La difusió, promoció i comunicació de projectes i resultats en l'àmbit del desenvolupament local.  
47. L'avaluació i seguiment dels projectes de desenvolupament local.  
48. Les tècniques d'investigació social en el desenvolupament local.  
La Pobla Llarga, 12 de febrer de 2007. L'alcalde president: Rafael Soler Vert.